Asbjørn With vinder den fornemme Cavling-pris for sin afdækning af Rebild Kommunes svigt i sager om børn.

Journalist Asbjørn With fra Nordjyske Medier vinder den prestigefyldte Cavling-pris 2012 for i over 100 artikler at have kulegravet Rebild Kommunes svigt i sager om sexmisbrug, tvangsfjernelser og hjælp til handicappede. Cavling-prisen er den fornemste pris, som danske journalister kan vinde. Den uddeles hvert år i januar til "en journalist eller en gruppe af journalister i samarbejde, der i særlig grad har udvist initiativ og talent i det forløbne år", hedder det. Asbjørn With modtager 20.000 kroner og en statuette, som forestiller Journalistforbundets stifter, journalist og forfatter Henrik Cavling.